Kongo Demokratinės Respublikos vėliava

Kongo Demokratinės Respublikos vėliava buvo įteisinta 2006 metų vasario 18 dieną, ratifikavus naująją Konstituciją. Vėliavą sudaro žydras pagrindas, kurį iš kairės apačios į dešinės viršų kerta raudona, juosta įrėminta auksinėmis juostelėmis. Kairėje viršuje yra auksinė žvaigždė.

Žydra spalva simbolizuoja dangų, kartu simbolizuodama darną bei ramybę šioje skurdo bei etninių konfliktų nualintoje šalyje. Geltona – tai gausūs šalies turtai, kurių sėkmingas naudojimas turėtų atnešti gerovę šaliai, raudona – tai kraujas žuvusių už šios šalies laisvę. Geltona žvaigždė – šviesi ir klestinti šalies ateitis, kuria ji turėtų tapti kada nors ateity.

Ši vėliava tai jos autentiškas – bet kartu ir šiek tiek modifikuotas egzempliorius, naudojant žydrą spalvą vietoje buvusios tamsiai mėlynos – pirmapradį variantą, naudotą 1963–1971 metais.

Istorija 
Šios vėliavos dizainas paremtas Belgijos karaliaus Leopoldo II 1876 metais sukurtos „Tarptautinės Afrikos Asociacijos“ – sukurtos tikslu padėti Afrikai, nors iš tiesų padėjusios kolonizuoti šalį – vėliavos pagrindu (sukurta 1877 metais). Ši vėliava, manoma, buvo sukurta tyrinėtojo bei keliautojo Henrio Mortono Stenlio (Henry Morton Stanley), kurios pagrindą sudarė tamsiai mėlynas pagrindas bei viduryje esanti penkiakampė geltonos spalvos žvaigždė, simbolizuojanti civilizaciją ir progresą, atneštą europiečių Afrikos tautoms. Ši vėliava išliko ir sukūrus Kongo Laisvają Valstybę, kai dabartinė šalis 1884–1885 metais vykusiame Berlyno kongrese buvo pripažinta Belgijos karaliaus Leopoldo II asmenine valda. Nuo 1908 iki 1960 metų ši vėliava buvo oficiali Belgijos Kongo kolonijos vėliava.

1960 metų birželio 30 dieną Belgijos kolonijai atgavus nepiklausomybę, trumpą laiką buvo naudotas kolonijinis vėliavos variantas, kuris buvo greitai pakestas vėliava, naudota 1960–1963 metais.

1963 metais, valdžią uzurpavus Mobutu Sese Seko (Mobutu Sésé Seko), vėliava buvo pakeista. 1963–1966 metais, Kongo Demokratinės Respublikos vėliava sudarė tamsiai mėlynos spalvos pagrindo vėliava su įstriža raudona juosta, iš abiejų pusių geltonais kraštais, besitęsiančia nuo apatinio kairiojo kampo iki viršutinio dešinio kampo, tuo vėliavą dalinanti į du vienodų proporcijų stačiuosius trikampius. Vėliavos kairės pusės viršuje buvo pavaizduota penkiakampė geltonos spalvos žvaigždė. 1966 metais šios vėliavos variantas buvo truputį pakoreguotas – žvaigždės proporcijos buvo sumažintos. Ši patobulinta vėliava galiojo 1966–1971 metais.
1971 metais, šiai šaliai tapus Zairu, 1971 metų lapkričio 17 dieną buvo patvirtinta nauja šios respublikos vėliava. Šią vėliavą sudarė žalios spalvos fonas, su vėliavos viduryje esančiu apskritimu, kuriame pavaizduota juodaodžio ranka, nešanti deglą su žaižaruojančia ugnimi. 1971–1997 ši vėliava buvo oficialia valstybės vėliava. 1997–2006 metais buvo naudojama dar viena modifikuota šalies vėliava. Šios vėliavos foną sudaro žydros spalvos fonas, simbolizuojantis dangų, su septyniomis geltonomis penkiakampėmis žvaigždėmis. Šešios mažesnės, esančios dešinėje pusėje, simbolizuojančios pirmąsias šešias provincijas, kurios sudarė šią respubliką, 1960 metais iškovojus nepriklausomybę nuo Belgijos. Septintoji, esanti vėliavos centre – didžiausia, atėjusi iš Belgijos karaliaus Leopoldo II sukurtos „Tarptautinės Afrikos Asociacijos“ vėliavos. Nuo 2006 metų vasario 20 d. ši vėliava pakesta dabartiniu varaintu.

Kongo Demokratinės Respublikos atributika
Valstybinės vėliavos